En die wenner van The Voice SA is…Craig Lucas toe hy as wenner van The Voice SA aangekondig is (Foto: The Voice SA, Twitter) Die wenner van die M-Net-sangkompetisie The Voice SA is Sondagaand aangekondig. Craig Lucas van #TeamKahn het met die gesogte titel weggestap. Die wenner is deur die publiek se stemme beslis, en is tydens ŉ twee uur lange spesiale uitsending regstreeks aangewys. Lucas en Josh Ansley was uiteindelik die top twee voor die wenner aangekondig is. Die 24-jarige Lucas is oorspronklik van Elsiesrivier in Kaapstad en het ekonomie en politiek aan die Universiteit van Kaapstad studeer. Ondanks ŉ belowende loopbaan wat vir hom in die korporatiewe wêreld gewag het, was hy nog altyd in die geheim lief daarvoor om te sing. Hy het ŉ belofte aan sy ma gemaak dat hy eers sy graad sal voltooi voordat hy ŉ musiekloopbaan sou volg. Sy weergawe van The Animals se “House of the Rising Sun” het al vier afrigters laat spring om hom te ondersteun. Hy het uiteindelik op Kahn Morbee besluit. Kahn, Karen Zoid, Bobby van Jaarsveld, Lira het dié seisoen die finaliste afgerig. Dit was die eerste keer dat sewe deelnemers van dié reeks in die laaste episode meegeding het om die kroon. M-Net het vroeër aangekondig dat die vyf oorblywende deelnemers aan die kompetisie wat nog nié uitgestem is nie, tesame met Luke Lovemore en PJ Pretorius, wat reeds huis toe gestuur is, saam gaan meeding om as wenner aangewys te word. Die organisasie het gesê dié besluit is geneem in die belang van regverdigheid en deursigtigheid nadat M-Net ingelig is oor beweerde betaalde bemarkingsopsies op sommige van die deelnemers se persoonlike sosialemedia-profiele.